 په کوټه کې چاودنې یو کس وژلی، نهه زخمیان دي
د پولیس په وینا په کوټه کې دویمه چاودنه په داسې مهال وشوه کله چې امدادي کارکونکي او امنیتي مامورین د لومړۍ چاوندې ځای ته ورغلل. په سمدستي ډول د چاودنو ذمه واري چا په غاړه نه ده اخیستې
کوټه — د بلوچستان په مرکزي ښار کوټه کې پرله پسې دوه چاودنې شوي چې یو کس پکې وژل شوی او نهه نور زخمیان شوې دي. په زخمیانو کې یو خبریال، یو د ټېلې وژن کېمره مېن او یو پولیس شامل دي. د پولیس په وینا په کوټه کې دویمه چاودنه په داسې مهال وشوه کله چې امدادي کارکونکي او امنیتي مامورین د لومړۍ چاوندې ځای ته ورغلل. په سمدستي ډول د چاودنو ذمه واري چا په غاړه نه ده اخیستې. خو حکومتي مامورین په کوټه او بلوچستان کې د تشدد په پېښو کې بېلتون خوښې بلوڅ وسله والې ډلې او سخت دریځه مذهبي گوندونه ککړ گڼي. په تېرو وختونو کې سخت دریځه تنظیمونو په سیمه کې د یو شمیر حملو ذمه واري هم منلې ده. په کوټه کې ورستۍ چاودنې په داسې حال کې شوې دي چې یوه ورځ وړاندې امنیتي چارواکو وویل د کوټې سره نژدې یې د داعش وسله والې ډلې شپږ مشکوک وسله وال وژلي. د وسله والو سره د ډزو په تبادله کې یو پولیس هم ووژل شو. حفیظ الله ستوری شېرانی په بلوچستان کې د وي.او.اې ډیوه د خبریال په توګه کار کوي. هغه له بلوچستان پوهنتون څخه په جرنلزم او پښتو ادبیاتو کې ماسټرۍ کړې دي او له تېرو اوو کلونو راهیسې د جرنلزم په میدان کې کار کوي. شپږ کاله یې د پاکستان له (ډان) ټیلیویژن سره د خبریال په توګه کار کړی او په بېلابېلو ورځپاڼو کې یې کالمونه هم لیکلي دي. په بلوچستان کې د ډیوه رېډیو او ټیلویژن لپاره د ملټي مېډیا په برخه کې پر بېلابېلو سیاسي، کلتوري او ټولنیزو موضوعاتو رپوټونه جوړوي.